KIRJALLINEN KYSYMYS E-2709/98

esittäjä(t): Françoise Grossetête (PPE) komissiolle

(1. syyskuuta 1998)

Aihe: Biosidituotteiden riskinarviointi

Neuvoston direktiivillä 67/548/ETY(1) luotiin yhteinen kehys, jota sovelletaan kaikkiin kemiallisiin aineisiin ennen kuin ne päästetään yhteisön markkinoille, jos se tapahtuu 10. syyskuuta 1981 jälkeen. Euroopassa kaupallisessa käytössä olevien kemiallisten aineiden luettelossa (EINECS) on mainittu kaikki ne aineet, jotka ovat olleet markkinoilla 1. tammikuuta 1971 ja 18. syyskuuta 1981 välisenä aikana. Neuvoston asetuksen (ETY) 793/93(2) nojalla voidaan järjestelmällisesti arvioida ja valvoa kyseiseen luetteloon merkittyjen aineiden mahdollisia haittoja.

Luetteloon merkityn 110 000 aineen joukosta on erotettu 900 "aktiiviseksi biosidiaineeksi" luokiteltua ainetta, joiden riskinarviointimenettely poikkeaa täysin menettelystä, josta on määrätty komission direktiivillä 93/67/ETY(3) neuvoston direktiivin 67/548/ETY mukaisesti ilmoitettujen aineiden ihmisille ja ympäristölle aiheuttamien vaarojen arviointiperiaatteiden vahvistamisesta.

Direktiivissä 98/8/EY(4) biosidituotteiden markkinoille saattamisesta ei myönnetä poikkeusta uusien tehoaineiden markkinoille saattamista koskevasta, jo direktiivissä 67/548/ETY määrätystä ilmoittamisvelvollisuudesta.

Ottaen huomioon edellä olevat seikat sekä Euroopan parlamentin 4. heinäkuuta 1996 antaman päätöslauselman yhteisön lainsäädännöllisten ja hallinnollisten määräysten yksinkertaistamista koskevasta riippumattoman asiantuntijaryhmän kertomuksesta (A4-0201/96)(5) ja Amsterdamin sopimuksessa olevan uuden osaston XIX 174 artiklan 3 kohdan.

Haluaisin vastaukset seuraaviin kysymyksiini:

1. Miksi Euroopan komissio katsoo, että näiden aktiivisten biosidiaineiden riskinarviointiin ei voida käyttää direktiivin 93/67/ETY ja sen liitteiden mukaista menettelyä, ja miten komissio perustelee sen, että nyt riskien arvioinnissa käytetään kahta menettelyä?

2. Kuinka komissio perustelee sen, että yhteisön lainsäädännössä on yhtäaikaa kaksi kyseisten tuotteiden markkinoille saattamista koskevaa ilmoitusvaatimusta?

Komission jäsenen Ritt Bjerregaardinkomission puolesta antama vastaus

(30. lokakuuta 1998)

Biosidituotteiden markkinoille saattamisesta 16 päivänä helmikuuta 1998 annetussa Euroopan parlamentin ja neuvoston direktiivissä 98/8/EY säädetään, että jäsenvaltioiden on hyväksyttävä kaikki yhteisön markkinoilla olevat biosidituotteet sen jälkeen, kun niistä on tehty päätös mainitun direktiivin liitteessä VI määrättyjen yleisten periaatteiden mukaisesti.

Direktiivissä säädetään myös, että biosidituotteet voivat sisältää ainoastaan liitteessä I tai IA (yhteisössä sallittujen aineiden luettelot) lueteltuja tehoaineita. Päätös tietyn tehoaineen sisällyttämisestä liitteeseen I tai IA perustuu sen ihmisille ja ympäristölle aiheuttamien riskien arviointiin. Arvioinnin suorittaa ensin esittelevä jäsenvaltio, mutta lopullinen päätös tehdään yhteisön tasolla biosidituotteita käsittelevän pysyvän komitean lausunnon perusteella. Menettely poikkeaa vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY säädetystä menettelystä. Kyseisen direktiivin mukaan kunkin aineen saattaminen EU:n markkinoille tapahtuu ilmoitusmenettelyä soveltaen ja siten, että riskien arviointi suoritetaan ainoastaan yhdessä jäsenvaltiossa.

Komissio laatii parhaillaan teknisiä ohjeita biosidien tehoaineiden ja biosidituotteiden aiheuttamien riskien kattavaa arviointia varten. Näiden ohjeiden perustana olevat periaatteet ovat samat kuin tekniset ohjeet sisältävässä asiakirjassa, joka on annettu seuraavien säädösten tueksi: neuvoston direktiivin 67/548/ETY mukaisesti ilmoitettujen aineiden ihmisille ja ympäristölle aiheuttamien vaarojen arviointiperiaatteiden vahvistamisesta 20 päivänä heinäkuuta 1993 annettu komission direktiivi 93/67/ETY sekä olemassa olevien aineiden ihmisille ja ympäristölle aiheuttamien riskien arviointia koskevien periaatteiden vahvistamisesta neuvoston asetuksen (ETY) 793/93 mukaisesti 28 päivänä kesäkuuta 1994 annettu komission asetus (EY) 1488/94(6). Kyseinen tekniset ohjeet sisältävä asiakirja on kuitenkin luonteeltaan yleinen eikä se sen vuoksi sovellu käytettäväksi sellaisenaan biosididirektiivin yhteydessä, koska biosideilla on usein niille ominaisia erityisiä käyttötapoja ja koska niiden tehoaineita saatetaan markkinoille nimenomaan niiden "torjunnallisen" eli tuhoavan vaikutuksen takia. Samoin niitä voidaan joissain tapauksissa saattaa tarkoituksellisesti ympäristöön tai elintarvikkeiden jalostusketjuun. Lisäksi ihmiset, mukaan luettuina suuri yleisö sekä muut työntekijät kuin alan ammattilaiset, joutuvat usein kosketuksiin niiden kanssa. Nämä näkökohdat on otettava tarkoin huomioon riskejä arvioitaessa.

Komissio aikoo antaa direktiivin 67/548/ETY 13 artiklan 1 kohdan viidennen luetelmakohdan mukaisesti säädöksen, jolla yksinomaan biosideina käytettäviä tehoaineita vapautetaan tietyistä, erityisesti ilmoittamista koskevista direktiivin säännöksistä 13. toukokuuta 2000 lähtien, jolloin direktiivi 98/8/EY on pantava täytäntöön.

(1) EYVL L 196, 16.8.1967, s. 1.

(2) EYVL L 84, 5.4.1993, s. 1.

(3) EYVL L 227, 8.9.1993, s. 9.

(4) EYVL L 123, 24.4.1998, s. 1.

(5) EYVL C 211, 22.7.1996, s. 23.

(6) EYVL L 161, 29.6.1994.